सिटीलाई लिग कप
तीन अनुभवी खेलाडीको गोलमा म्यानचेस्टर सिटीले आर्सनललाई लिग कप फाइनलमा ३–० ले हराउँदै पेप ग्वार्डिओलाको प्रशिक्षकत्वमा पहिलो उपाधि जितेको छ । आइतबार वेम्बली मैदानमा पाँचौंपल्ट लिग कपको उपाधि जित्ने क्रममा सिटीका सर्जियो अगुइरो, भिन्सेन्ट कोम्पनी र डेविड सिल्भाले गोल गरे ।
लन्डन — तीन अनुभवी खेलाडीको गोलमा म्यानचेस्टर सिटीले आर्सनललाई लिग कप फाइनलमा ३–० ले हराउँदै पेप ग्वार्डिओलाको प्रशिक्षकत्वमा पहिलो उपाधि जितेको छ । आइतबार वेम्बली मैदानमा पाँचौंपल्ट लिग कपको उपाधि जित्ने क्रममा सिटीका सर्जियो अगुइरो, भिन्सेन्ट कोम्पनी र डेविड सिल्भाले गोल गरे ।गत साता एफए कपमा विगान एथलेटिकसँग पराजित भएपछि आलोचना खेपिरहेको टोलीले उत्कृष्ट प्रदर्शन गर्दै उपाधिमाथि कब्जा जमाएको हो । ‘यो निकै महत्त्वपूर्ण थियो,’ प्रशिक्षक ग्वार्डिओलाले भने, ‘हामी निकै खुसी छौं र समर्थकलाई पनि धन्यवाद दिन चाहन्छौं । यो उपाधि मेरो व्यक्तिगत नभएर सम्पूर्ण क्लबको हो ।’ उनले थपे, ‘पहिलो हाफमा हामीले अपेक्षाकृत प्रदर्शन गर्न सकेनौं, धेरै गल्ती दोहोरिएको थियो । दोस्रो हाफमा हामीले उक्त गल्ती सुधार्दै निकै राम्रो फुटबल खेल्न सक्यौं ।’सामान्यत: पोसेसन फुटबल खेल्दै गोल गर्ने टोली सिटीले खेलमा अग्रता भने पृथक शैलीमा लियो । गोलरक्षक क्लाउडियो ब्राभोले प्रहार गरेको लामो बललाई अगुइरोले उत्कृष्ट ढंगले नियन्त्रणमा लिँदै आर्सनलका गोलरक्षक डेविड ओस्पिनाको टाउको माथिबाट गोलमा परिणत गरे । दोस्रो हाफमा भिन्सेन्ट कोम्पनी र डेविड सिल्भाले सहज गोल थप्दै आर्सनलको हार पक्का गराए ।आर्सेन वेंगरले हालसम्म लिग कप उपाधि जित्न सकेका छैनन् । उनले सुरुआती अवसर सदुपयोग गर्न नसक्नु दुर्भाग्य रहेको बताए । ‘हामीले पहिलो गोलमा गल्ती गर्‍यौं । यद्यपि पहिलो हाफमा पाएको अवसर सदुपयोग नगर्नु हारको कारक रह्यो । म्यानचेस्टर सिटीलाई बधाई छ, उनीहरू जितको हकदार थिए,’ वेंगरले भने ।ग्रिज्मनको ह्याट्रिकम्याड्रिड– स्पेनिस ला लिगाअन्तर्गत आइतबार फ्रान्सेली फरवार्ड एन्टोनी ग्रिज्मनको ह्याट्रिकमा एट्लेटिको म्याड्रिडले सेभियालाई ५–२ ले पराजित गरेको छ । डिएगो कोस्टाको गोलमा अग्रता लिएको एट्लेटिकोले पहिलो हाफमा दुई तथा दोस्रोमा तीन गोल गरेको हो । विजयी टोलीका लागि अर्को गोल कोकेले गरे । सेभियाका पाब्लो सराबिया र नोलिटोले १–१ गोल गरेका थिए ।अर्को खेलमा सान्टी मिनाको दुई गोल मदतले भ्यालेन्सियाले रियल सोसिडाडलाई २–१ ले हरायो । सोसिडाडका मिकेल ओयराबाजले ५४ औं मिनेटमा बराबरी गोल फर्काए पनि घरेलु टोलीका मिनाले दुवै हाफमा गोल गर्दै जित पक्का गरे । शीर्षस्थानमा रहेको बार्सिलोनासँग ६५ अंक छ भने एट्लेटिकोले ५८ अंक जोडेको छ । तेस्रो स्थानको रियलसँग ५१ तथा चौथो टोली भ्यालेन्सियासँग ४९ अंक छ ।मिलान विजयीमिलान– इटालियन सिरी ‘ए’ मा आइतबार एसी मिलानले एएस रोमाको घरेलु मैदानमा २–० को जित दर्ता गरेको छ । दोस्रो हाफमा दुई गोल गरेपछि मिलानले सिजनको १३ औं जित दर्ता गर्‍यो । प्याट्रिक कुट्रोनेले ४८ औं मिनेटमा टोलीलाई सुरुआती अग्रता दिलाए भने डेविड कालाब्रियाले ७४ औं मिनेटमा दोस्रो गोल गरे । यो पराजयसँगै रोमा लिगको पाँचौं स्थानमा झरेको छ । मिलान सातौं स्थानमा छ । अन्य खेलमा लाजियोले सासौलालाई ३–० ले पराजित गर्‍यो । यससँगै लाजियो अंकतालिकाको तेस्रो स्थानमा उक्लन सफल रह्यो । युभेन्ट्स र एटलान्टाको खेल भने अत्यधिक हिमपातका कारण स्थगित गरिएको थियो ।